**VOJAŠKI TABOR ZA ŠTUDENTE IN DIJAKE FAKULTET IN SREDNJIH ŠOL V REPUBLIKI SLOVENIJI**

Program vojaškega tabora za študente in dijake fakultet in srednjih šol v Republiki Sloveniji (VTŠD) je namenjen študentom fakultet in polnoletnim dijakom srednjih šol v Republiki Sloveniji. Program sledi interesu Slovenske vojske za vključitev vojaških vsebin – modulov v sistem javnega izobraževanja tako na srednješolskem kot visokošolskem nivoju. Prav tako program omogoča polnoletnim državljanom (praviloma študentom ali dijakom), da se seznanijo in pripravijo za morebitno nadaljevanje svoje poklicne kariere na Ministrstvu za obrambo in v Slovenski vojski oziroma da spoznajo vojaško delovanje in izhajajoče strokovne vsebine. Preko vsebin in načina dela predstavlja orodje promocije Slovenske vojske.

Dvotedenski tabor (13 dni) in izveden program omogoča opravljanje določenih strokovnih vsebin oziroma vojaški praktikum (strokovna praksa) preko študijskih programov izobraževalnih zavodov v Republiki Sloveniji in po obsežnosti vsebin omogoča pridobitev do 5 KT (ECTS) kreditnega vrednotenja. Udeležba na taboru pomeni povečano psihofizično obremenitev, saj bodo udeleženci podvrženi pravemu vojaškemu usposabljanju in vojaški disciplini.

**KOMU JE TABOR NAMENJEN**

Program je namenjen vsem zainteresiranim polnoletnim državljanom Republike Slovenije (v osnovi pa dodiplomskim in podiplomskim študentom, polnoletnim dijakom izobraževalnih ustanov v Republiki Sloveniji), ki želijo pridobiti temeljne vojaške veščine ali se želijo pripravljati za vojaški poklic.

Prav tako je program primeren predvsem za štipendiste Ministrstva za obrambo oziroma Slovenske vojske za pridobivanje osnovnih vojaških veščin pred pripravo na selekcijske postopke za Šolo za častnike ali druge dolžnosti.

Dodatno je program namenjen tudi dijakom in študentom, ki imajo preko obveznosti študijskih programov dolžnosti opravljanja strokovne prakse.

**PRIJAVA NA VOJAŠKI TABOR**

Kdor želi spoznati delo Slovenske vojske, s poudarkom na terenskem usposabljanju, in se preizkusiti, iz »kakšnega testa je« ali pa potrebuje pomoč pri poklicnem odločanju, v procesu prijave izpolni priloženo prijavnico in soglasje ter ju skladno z razpisnimi pogoji, običajno skupaj s prilogami (potrdilo o šolanju, potrdilo o priznavanju tabora kot obvezne prakse, obrazec finance – za tiste, ki bodo opravljali obvezno prakso), pošlje na naslov:

**Sektor za vojaške zadeve**

**Vojkova 55 a**

**1000 Ljubljana**

**(s pripisom: za vojaški tabor)**

Obvestila o razpisu vojaškega tabora lahko najdete na straneh Slovenske vojske in postani vojak preko rednih razpisov in na fakultetah.

**OKVIRNI PROGRAM IN PREDMETNIK VOJAŠKEGA TABORA**

Program obsega predmetna področja v trajanju skupno 140 ur. V tem času se v okviru tabora izvede pet vsebinskih sklopov, vštet je tudi rezervni čas in čas za druge aktivnosti, kot npr. prevozi, zadolževanje, itd.

**Vsebinski sklopi:**

* Splošni vojaški predpisi in postrojitvena pravila
* Osebno orožje s poukom streljanja
* Taktika z osnovami preživetja in bojevanja na bojišču
* Metodika vojaškega usposabljanja z osnovami vojaškega voditeljstva
* Športna vzgoja

Vojaški tabor 2020 bo potekal na vadišču Poček in Bohinjski Beli v Vojašnici Boštjana Kekca ter njeni okolici od 6. do 19. julija 2020. Na tabor bomo sprejeli največ 100 udeležencev. Okvirni program najdete v tabeli spodaj.

|  |  |  |
| --- | --- | --- |
| **Pred tabora**  (14 dni prej) | Zadolževanje intendantske opreme v skladišču uniform ROJE**,** | **Obvozna pot b. š., Ljubljana – Šentvid** |
| **1. dan**  6. 7. 2020  **ob 08.00** | * Prihod v Kadetnico (VOK v lastni režiji – parkiranje na parkirišču za obiskovalce, kjer bo možno vozilo pustiti do konca tabora), * Uvodno urjenje (nošenje uniforme), * Seznanitev s programom, načrtom in urnikom, * Priprava za premik in izvedba premika v vojašnico B. Kekca Bohinjska bela * Prihod v vojašnico Boštjana Kekca Bohinjska Bela, * Nastanitev, * Zadolževanje orožja in drugih sredstev, * Seznanitev z opremo, * Pričetek usposabljanja. | **Vojaški objekt Kadetnica Maribor**  Engelsova 15, 2000 Maribor  **Vojašnica Bohinjska Bela**  (podpis pogodb - v primeru, da še ni izvedeno) |
| **2. - 8. dan** | Usposabljanje po načrtu. | Vojašnica **Bohinjska Bela** s širšo okolico |
| **9. - 12. dan** | * Premik na prostor za taborjenje, * Postavitev tabora, * Usposabljanje. | **Vojaški poligon vadišče** Mačkovec (Bohinjska Bela) ali OSVAD Poček (Postojna) |
| **13. dan** | - Premik v vojašnico.  - Priprave na odhod,  - Razdolževanje opreme,  - Zaključek tabora (potrdila). | **Vojašnica Bohinjska Bela** |
| **14. dan**  19. 7. 2020  **NKK 17.00** | - Prihod v Kadetnico,  - Odpust učne enote (dijakov in študentov)  - Odhod domov v lastni režiji  (možen transport in odlaganje po poti z avtobusom: smer Bohinjska Bela, Ljubljana, Celje, Maribor). | Zaključek aktivnosti v Bohinjski beli, transport do Maribora - Kadetnica  (prihod v popoldanskem času) |

**DODATNI NASVETI IN USMERITVE ZA UDELEŽENCE**

Za čas vojaškega tabora udeleženci tabora postanejo uniformirani pripadniki Slovenske vojske. To vključuje status vojaka in pomeni, da je skladno s pogodbo potrebno slediti pravilom. Uniforma z oznakami udeleženca tabora namreč označuje kot pripadnika enote Slovenske vojske, zato poleg splošnega bontona veljajo tudi posebna pravila obnašanja.

* Strogo upoštevanje vseh varnostnih ukrepov.
* Vse aktivnosti izvajaš skladno z navodili in ukazi poveljnikov.
* Uniforma na terenu iz varnostnih razlogov (poškodbe) ni združljiva z nakitom.
* Za vse osebne predmete in zadolženo opremo odgovarjaš sam(a).
* Na usposabljanju je prepovedano uživanje alkohola ali drugih omamnih sredstev.
* Uporaba mobilnih telefonov je dovoljena v prostem času. Svetujemo smiselno uporabo teh aparatov. Zavedajte se terenskih razmer, morebitnih možnih poškodb sofisticiranih naprav, za katere Slovenska vojska ne prevzema odgovornosti.

**KRITERIJI ZA IZBOR UDELEŽENCEV VOJAŠKEGA TABORA**

Med prijavljenimi kandidati bodo udeleženci tabora izbrani glede na prednostni vrstni red (do 100 kandidatov):

* študenti fakultet, kjer se uspešno opravljen Vojaški tabor šteje kot opravljena študijska obveznost (strokovna praksa),
* študenti fakultet, kjer se uspešno opravljen Vojaški tabor šteje kot opravljena študijska obveznost (obvezna praksa),
* drugi študenti fakultet, ki se bodo Vojaškega tabora udeležili prvič,
* študenti fakultet, ki se bodo Vojaškega tabora udeležili drugič ali večkrat (višji nivo),
* polnoletni dijaki srednjih šol,
* polnoletni državljani RS, ki imajo zaključeno najmanj srednjo šolo (V. stopnja izobrazbe) in so rojeni vključno od leta 1994 dalje.

Kandidati v zgoraj navedenih kategorijah, se lahko udeležijo tabora, če imajo slovensko državljanstvo in če podpišejo pogodbo.

Število udeležencev oziroma udeleženk je lahko omejeno, če je prijavljeno večje število udeležencev kot je načrtovanih mest, so običajna merila za izbor naslednja:

* študenti oziroma študentke fakultet, kjer se uspešno opravljen vojaški tabor šteje kot opravljena študijska obveznost (vojaška praksa, obvezna praksa),
* študenti oziroma študentke fakultet, ki se izobražujejo za deficitarne poklice v Slovenski vojski (strokovno-tehnične smeri),
* drugi študenti oziroma študentke,
* polnoletni dijaki oziroma dijakinje.

Višji nivo (namenjen tistim, ki so se tabora že udeležili, imajo opravljeno prostovoljno služenje vojaškega roka ali drugo obliko vojaškega usposabljanja in imajo veljavno zdravniško spričevalo) se bo izvajal, če bo zadostno število prijavljenih. Višji nivo ima običajno prednost pred zgoraj naštetimi.

**Dodatne informacije o vojaškem taboru lahko dobite preko e-pošte naborna.pisarna(at)mors.si ali na brezplačni telefonski številki 080 13 22.**